Rygte: Den kommende iPhone 9 kommer i orange og blå

Som vi kunne fortælle i går lancerer Apple med stor sandsynlighed hele tre nye iPhone modeller til september. En 5,8″ ligesom den nuværende iPhone X, en billigere 6,1″ kaldet iPhone 9 og en dyr model med 6,5″. I går gik rygterne på, at den store udgave ville få tre kameraer – men i dag er der så nye rygter på banen: Især 6,1″ udgaven vil kunne anskaffes i et væld af farver – endda så eksotiske som orange og røde udgaver.

Troværdig kilde

Nyheden kommer fra en ganske troværdig kilde når det kommer til rygter udi Apple land: Ming Kuo er analytiker og har en ganske gedigen historie i forhold til at spå om fremtidens Apple produkter – og han rammer meget ofte næsten helt rigtigt. I dette tilfælde siger han altså i et notat AppleInsider har fået fat i, at 6,1″ udgaven – der i øvrigt skulle få navnet iPhone 9 – kommer i fem forskellige farver, nemlig grå, hvid, blå, rød og orange. De to første kan være de to, vi allerede kender – altså Spacegray og White. Men dertil altså også de mere modige blå, rød og orange.

Det er set før

Eftersom 6,1″ modellen ventes at blive “billig” kan det faktisk være den, der også har været rygter om skulle være iPhone SE’s afløser – en telefon, der ellers var spået på gaden allerede for måneder siden. Men hvis det er Apples nye “SE” telefon, giver det god mening, at den også vil komme i flere farver end blot de sædvanlige grå og hvid.

Opjusterer forventningen til salget

Om det er farverne der gør det, eller om Kuo blot har fået andre oplysninger der ikke er med i notatet ved vi ikke, men i hvert fald har han udover spådommen om farverne også opjusteret hans forventning til antallet af solgte telefoner fra 75-85 millioner til 80 til 90 millioner. Ud af dem forventer han, at salget af “iPhone 9” vil udgøre 50-55%.

Rygte: Den kommende iPhone 9 kommer i orange og blå